b"\n_START_ARTICLE_\nCan Sala (Sant Mart\xc3\xad de Ll\xc3\xa9mena)\n_START_SECTION_\nDescripci\xc3\xb3\n_START_PARAGRAPH_\nConjunt format per la masia i dues pallisses: una posterior formant carrer amb la masia i l'altra al costat de la fa\xc3\xa7ana principal formant una agrupaci\xc3\xb3 d'habitacles. Tot al voltant d'una era pensada pels camps de conreu. La masia ha estat molt transformada i actualment no t\xc3\xa9 cap element defensiu visible._NEWLINE_La masia \xc3\xa9s un edifici de planta rectangular, de planta baixa i dos pisos, al qual se li ha afegit una galeria d'arcs de punt rod\xc3\xb3 de pilars quadrangulars a la fa\xc3\xa7ana principal. La galeria \xc3\xa9s mig escap\xc3\xa7ada per la torre de base rectangular afegida al costat esquerre de la fa\xc3\xa7ana, de m\xc3\xa9s al\xc3\xa7ada que el conjunt i de teulat planer. L'edifici de la masia \xc3\xa9s de dues aig\xc3\xbces i el carener \xc3\xa9s perpendicular a la fa\xc3\xa7ana principal. La galeria t\xc3\xa9 un arc rebaixat a planta baixa que recull l'entrada de llinda planera amb inscripci\xc3\xb3: PVCESSORS DE ESTA RECORDAVS / DELS PASSATS. GASPAR / SALA . ME FECIT . 1780._NEWLINE_En general, el conjunt t\xc3\xa9 les obertures de pedra de llinda planera. La fa\xc3\xa7ana esquerra, lateral, segueix una composici\xc3\xb3 d'obertures coincidents verticalment. Les obertures alternen balcons de llosana de pedra i finestres. La galeria gira en una crugia pel costat lateral dret._NEWLINE_Al punt m\xc3\xa9s alt del conjunt hi ha una cisterna, en \xc3\xbas. Pallissa lateral i era de Can Sala_NEWLINE_Del conjunt cal destacar la pallissa, m\xc3\xa9s a prop de la masia, de planta rectangular i amb un pilar quadrangular. Els accessos s\xc3\xb3n en cantonada i estan oberts a l'era, penjada de camps de conreu per un mur de contenci\xc3\xb3 de pedra, a trav\xc3\xa9s de dos arcs de mig punt. Coberta a dues aig\xc3\xbces. Realitzat en pedra vista i l'interior amb terra de llosana de pedra._NEWLINE_La pallissa posterior \xc3\xa9s de planta baixa i un pis, amb una escala exterior de pedra que porta al pis. El cos central t\xc3\xa9 un pilar quadrangular de pedra central. Est\xc3\xa0 fet amb pedra vista sense treballar. El forjat del pis \xc3\xa9s de fusta, en mal estat, i s'exterioritza amb una galeria de fusta.\n_START_SECTION_\nHist\xc3\xb2ria\n_START_PARAGRAPH_\nDurant les guerres carlines fou quarter general._NEWLINE_En un portal es conserva una llinda on hi ha inscrit l'any 1780."